# data[].attributes.body
Danes smo dan začeli z obiskom enega od prvih razredov. V oddelku je 25 učencev z eno učiteljico. Njihov teden ima 22 ur pouka. Šolskega zvonca na šoli nimajo. Po celotni učilnici so učencem na voljo slike, zapisi. Učijo se števila in računanja do 100 s seštevanjem in odštevanjem. Njihov dan se vedno prične rutinsko. Učiteljica otroke poškropi z odišavljeno vodo z namenom, da jim bo prijetno in osvežujoče. Pogovarjajo se o datumu, imenu dneva, vremenu, počutju, ugotovljajo, kdo od učencev je odsoten. Nastavijo tudi urnik. Celotna rutina je obogatena s sličicami, učenci sodelujejo pri zapisih. Določijo "kapitana" dneva, ki ima dodeljene pomembnejše naloge. Danes so se spomnili dveh učencev, ki imata rojstni dan. Slavljencu zapojejo in voščijo, izročijo mu izdelano voščilnico. V uvodu dneva običajno pričnejo z utrjevanjem vsebin jezika ali matematike. Danes so imeli besedo dneva "luna". Posamezni učenci so zapisali ime za besedo, poiskali rimano besedo, šteli zloge in glasove. Oblikovali so različne povedi s pomočjo sličic. Z delom so nadaljevali v frontalni obliki in zapisi v zvezke. Uporabljajo malo učbenikov. Pri jeziku imajo en mali zvezek s črtami, pri matematiki zvezek z malimi kvadratki. V njohovi učilnici je tudi piktogram z napisom, da je v tem razredu dovoljeno delati napake. V oddelek je vključenih nekaj učencev z motnjami avtizma. Jutri bodo praznovali Dan družin.

Naš naslednji obisk je bil v najstarejšem oddelku te šole, v 6.razredu. Učenci so imeli pouk angleščine, delo po skupinah. Navadno učenci ostajajo v učilnicah in se iz učilnice v učilnico selijo učitelji. Prostor zamenjajo le med poukom glasbene umetnosti, športa in odmora, ki ga imajo vsakodnevno med 11.30 do 12.ure na prostem. Po aktivnem odmoru nam je koordinator, učitelj športa, predstavil njihov nov projekt spletnega časopisa. Posebnost je v tem, da časopis vsebuje tudi podkast. Danes pa je bil dan, da so nam predstavili, kako podkast nastane. V zbornici se je zbralo veliko število učencev in učenk vseh oddelkov, ki so imeli za nas slovenske učiteljice pripravljena vprašanja, ki so se nanašala na predstavljanje naše države in poznavanje njihove šole oz.delovanja. Klepet je bil v celoti posnet v avdio obliki, ki bo predstavljen v njihovem spletnem časopisu.

Za nami so čudoviti dnevi, preživeti na osnovni šoli v Almerii.

# data[].attributes.body
Danes smo opravili razgovor z ravnateljico, ki nam je podrobneje predstavila švedski šolski sistem. Na šoli imajo predšolsko skupino (6 letniki) in 9 razredov osnovne šole. Šolo zaključijo učenci stari 16 let in nadaljujejo izobraževanje v 3 letnih srednjih šolah in gimnazijah. Z naslednjim šolskim letom bo predšolska skupina postala 1. razred in osnovna šola bo tako imela 10 razredov. Predstavila je tudi financiranje šole, sodelovanje s starši in vizijo njihove šole.

Pomoč učencem sta nam predstavili specialni pedagoginji in poteka podobno kot pri nas. Pouk pogosto poteka po skupinah, tudi v ločenih prostorih, saj imajo primerne pogoje za takšno obliko dela.

Ogledali smo si tudi pouk na predmetni stopnji (šport in angleščino). Ugotovili smo, da so si mladostniki povsod precej podobni.

# data[].attributes.body
Danes smo sodelovali pri pouku v 1. razredu (naš 2. razred), v 4. razredu (naš 5. razred) in v 5. razredu (naš 6. razred). Učenci od 1. do vključno 3. razreda nekajkrat na teden pri pouku uporabljajo tablične računalnike. Od vključno 4. razreda dalje pa učenci uporabljajo prenosne računalnike. Naprave uporabljajo predvsem za utrjevanje znanja preko didaktičnih iger, poslušanja in dodatnega branja.

Šola na Švedskem je popolnoma brezplačna. Učencem priskrbi pisala, zvezke, računalniško opremo in kosilo.

Opazili smo, da učenci pišejo predvsem na delovne liste, nekaj malega tudi v zvezek edino pisalo pa je svinčnik.

Učijo se samo velike in male tiskane črke. Pisanih črk ne poznajo.

Učitelji opozarjajo na preveliko rabo računalnikov v šoli in si želijo več uporabe tiskanega gradiva ter pisanja z roko.

Pri delu so bili učenci zelo samostojni in motivirani za delo - učitelj jih je zgolj usmerjal in priskočil na pomoč, če je bilo potrebno.

# data[].attributes.body
Učenci, ki so se udeležili izmenjave v Franciji, so učencem 1. in 2. razreda prebrali slikanici z naslovom Dobrodošli in Velika medvedka. Knjigi so prevedli v slovenščino in uredili s pomočjo IKT orodja Canva.

Na spodnjih povezavah si lahko ogledate slikanici:

https://www.canva.com/design/DAG8P-5UTes/s3oxlbk-vWFsDClZSwtgBA/view?utm_content=DAG8P-5UTes&utm_campaign=designshare&utm_medium=link2&utm_source=uniquelinks&utlId=ha41ea16fde

https://www.canva.com/design/DAG8P_wwihE/W3CICVlpOAeHb2SEN3UKvg/view?utm_content=DAG8P_wwihE&utm_campaign=designshare&utm_medium=link2&utm_source=uniquelinks&utlId=h1634da4d54

# data[].attributes.body
Med obiskom osnovne šole v mestu Vallentuna na Švedskem smo imeli priložnost spremljati delo učiteljev in spoznati organizacijo pouka v švedskem šolskem sistemu. Ogledali smo si šolske prostore ter bili prisotni pri pouku predšolskih otrok, v 3. in 4. razredu osnovne šole. Posebej zanimivo je bilo opazovanje pouka švedščine in angleščine, kjer je bil poudarek na razvijanju bralne pismenosti. Učitelji so uporabljali različne metode za spodbujanje razumevanja besedila, aktivnega sodelovanja učencev ter razvijanja komunikacijskih spretnosti.

# data[].attributes.body
V sklopu projekta "S knjigo v roki letimo znanju naproti " smo iz Španije s seboj prinesli otroško slikanico, katero so nato učenci s pomočjo IKT tehnologije prevedli v slovenski jezik. Besedilo so smiselno dopolnili in prilagodili ter ga dali v pregled učiteljici španščine.

# data[].attributes.body
V času naše mobilnosti v Amnevillu so ravno potekali Erasmus dnevi. Namen Erasmus dni je z različnimi aktivnostmi doseči čim večje število ljudi, širiti pozitivne učinke programa Erasmus+ in ozavestiti pomen mednarodne mobilnosti, mednarodnega sodelovanja ter širjenja znanja, s katerim izboljšujemo kakovost izobraževanja.

Na povabilo šole gostiteljice se je odzvala novinarka lokalnega časopisa. Z njo smo se pogovarjali tudi o našem projektu. Danes (21. 10. 2025) je o tem izšel članek.

# data[].attributes.body
Zadnji dan je bil poln zabave, razburljivih voženj z vlakci smrti, zombijev ter drugih strašljivih mask. V zabaviščnem parku Walygator že praznujejo noč čarovnic.

Učenci so v njem preživeli zabaven dan. Jutri nas čaka pot domov.

# data[].attributes.body
Danes smo pri vstopu v šolo doživeli prav posebno izkušnjo. V Franciji namreč enkrat mesečno policija nenapovedano iz varnostnih razlogov preišče torbe učencem in učiteljem preden vstopijo v šolski prostor. Slučajno se je to zgodilo zadnji dan našega gostovanja na šoli.

Po pregledu smo se zbrali v računalniški učilnici, kjer so učenci včerajšnje prevode pretipkali, da bomo v nadaljevanju lahko oblikovali slikanice, ki jih bodo učenci predstavili in prebrali mlajšim učencem.

Sledil je ogled znamenitosti mesta Metz, ki nas ni pustil ravnodušnih. V mestu smo si od zunaj ogledali najstarejše gledališče v Franciji. Največji vtis je na nas naredila gotska katedrala, ki je zares veličastna. Izvedeli smo legendo o njenem nastanku in arhitektu, ki jo je zasnoval. Sprehodili smo se po zanimivih ulicah, nato pa je sledilo odlično kosilo. Po kosilu smo odšli še do železniške postaje, ki je bila izglasovana za najlepšo postajo v Franciji.

Jutri pa, zasluženo, učence čaka pester dan v zabaviščnem parku.

# data[].attributes.body
Dan se je začel precej delovno. Z učenci smo se odpravili v mestno knjižnico, kjer so nam pripravili zanimive dejavnosti. Učenci so se razdelili v 3 skupine. Prva skupina je pričela z izdelovanjem knjižnih kazal in značk iz odpadnega papirja, druga skupina se je ukvarjala s programiranjem. Robotsko miško so morali sprogramirati tako, da je po začrtani poti prišla na cilj. Tretja skupina pa je pričela s prevajanjem slikanic francoskih avtorjev, ki predhodno še niso bile prevedene v slovenščino. Pomagali so jim francoski učenci. Čeprav je bilo mišljeno, da bodo prevedli samo eno slikanico, so bili učenci tako zavzeti in hitri, da so na koncu uspeli prevesti kar 4. Vse skupine so se dvakrat zamenjale in tako so se lahko vsi preizkusili v vseh dejavnostih. Po kosilu pa smo obiskali adrenalinski park. Učenci so iskali skriti zaklad s pomočjo namigov na tabličnem računalniku in pripomočkov, ki so jih prejeli v posebnem nahrbtniku. Potem pa so se podali na plezalne poti različnih zahtevnosti. Seveda so bili najbolj zabavni zip-line spusti, ki jih ni manjkalo.

# data[].attributes.body
Danes smo se odpravili na celodnevni izlet v Nemčijo, natančneje v mesto Orscholz ob reki Saar. Sprehodili smo se po poti med krošnjami na razgledni stolp, od koder se nam je odprl prelep razgled na meander reke. Po kratkem postanku in opazovanju okoliške pokrajine smo si privoščili malico in okusili lokalno specialiteto flammkuchen. Nato smo se spustili do reke, se kratek čas sprehajali ob njeni brežini in se prijetno utrujeni vrnili k avtobusu, ki nas je odpeljal domov.

# data[].attributes.body
Danes se je dan začel s prebiranjem legend o ljubljanskem in amnevillskem zmaju. Po prebranih legendah so odgovorili na nekaj vprašanj in naredili plakata. Preizkusili so se tudi v natančnem branju navodil in izdelali papirnatega zmaja ter žuželčji hotel. Med zavzetim delom nas je obiskala še novinarka lokalnega časopisa. Predstavili smo ji naš projekt in sodelovanje s francoskimi gostitelji. Po odličnem kosilu smo se preizkusili še v hitrem računanju s pomočjo abakusa. Sledilo je športno obarvano popoldne. Gostitelji so nas peljali v največjo zaprto smučišče v Franciji, kjer smo "odprli" smučarsko sezono. Po dvourni smuki so se učenci prijetno utrujeni z družinami odpravili domov.

# data[].attributes.body
1. dan obiska v šoli gostiteljici je za nami. Z učenci smo se dobili pred šolo, kamor so prišli skupaj z učenci gostitelji. Najprej je sledil uvodni pozdrav ravnatelja, nato nas je učitelj Rene seznanil s tedenskim urnikom, naši učenki, Kristina in Klara, pa sta zelo lepo predstavili našo državo, Ljubljano in šolo. Po predstavitvi so bile na vrsti različne aktivnosti, preko katerih smo se še bolje spoznali med seboj. Pred kosilom smo se sprehodili po šoli, natančneje pa smo si ogledali šolsko knjižnico in dobili kar nekaj idej o ureditvi raznih bralnih kotičkov, ki jih bomo lahko prenesli tudi na našo šolo. Učenci so po kosilu in daljšem odmoru odšli na bližnji stadion, kjer so imeli športne igre, na koncu dneva pa je sledil še interaktivni kviz, v katerem so se preizkusili v poznavanju evropskih zastav, glavnih mest ter znanju francoščine in slovenščine. Za nami je bil precej pester dan, jutri pa naš čakajo že nove dogodivščine.

Ne smemo pa pozabiti, da so nam francoski učitelji pripravili presenečenje s šolskim zvoncem. Namesto klasičnega zvonjenja ob pričetku in koncu šolske ure smo slišali "Na Golici".

# data[].attributes.headline
1. dan: Ljubljana - Luksemburg -Amneville

# data[].attributes.subject
1. dan: Ljubljana - Luksemburg -Amneville

# data[].attributes.body
Pričeli smo z drugo izmenjavo učencev, ki poteka v sklopu Erasmus+ projekta. 11 učencev se je skupaj z dvema učiteljicama odpravilo v Amneville, majhno mestece na severovzhodu Francije. Iz Ljubljanskega letališča smo z manjšim letalom poleteli proti Luksemburgu. Pot proti Amnevillu smo nadaljevali z avtobusom in po slabi uri vožnje prispeli pred šolo College La Source, kjer so nas pričakale družine gostiteljice, učitelji in ravnatelj. Po krajšem pozdravu so se učenci, polni pričakovanj a malce utrujeni od poti, odpravili k družinam.

# data[].attributes.body
Zadnji dan v Sevilli je minil v znamenju poročanja o vtisih, ki so jih pridobili učenci v tem tednu. Skupaj so izdelali videoporočilo s pomočjo tablic ter imeli pri tem nalogo na čim bolj zanimiv način predstaviti dogajanje v tem tednu. Posnetki so se nato tekom dneva predvajali na šoli. Ob zaključku dneva je sledila podelitev Erasmus+ diplom in paella party.

# data[].attributes.body
Poleg kulturne dediščine Seville so se danes učenci popeljali tudi na ogled naravne dediščine. Naši španski prijatelji so nam razkazali rudnik železa, ki je bil pomemben del gospodarstva v 19.st. ter znamenito strupeno rdečo reko "Rio Tinto", ki teče skozenj.

Izvedeli smo, da zaradi edinstvene, Marsu podobne pokrajine, NASA raziskuje značilnosti njene kemijske sestave.

Tudi nas je ta pokrajina impresionirala ter nam spodbudila domišljijo, katero bodo učenci ob prihodu domov uporabili za pisanje krajše fantastične zgodbe.

# data[].attributes.body
Ob sprehodih po mestu nas na vsakem koraku spremlja bogata kulturna dediščina Seville, ki se odraža v pisanih keramičnih izdelkih tako kot okrasje na obrobah vrat, fasadah hiš, na tleh teras, hišnih številkah kot v raznoraznih pisanih keramičnih ročno narejenih izdelkih številnih prodajaln.

Učenci so dobili priložnost, da se tudi sami podajo na ustvarjalno pot izdelave keramičnih izdelkov; izdelali in pobarvali so skodelico iz gline. Zanimivo je bilo opazovati učence, ki so se pri tej dejavnosti sprostili, umirili ter se preko oblikovanja gline prepustili izražanju čustev in ustvarjalnosti.

Dan se je nadaljeval v sproščenem duhu. Pri športu so se učenci razgibali preko učenja in igranja nove igre z žogo, imenovane "Colpbol". Po vrnitvi v Slovenijo bodo učenci pravila igre zapisali in jih predstavili tudi na naši šoli.

Sledila je izdelava knjižnih kazal ter zapisovanje doživetij in vtisov v obliki posebnega dnevnika in plakata. Preizkusili so se tudi v španskem jeziku med snemanjem videodnevnika.

Preko raznoraznih dejavnosti in opazovanja ter medsebojnih pogovorov učenci in učitelji pridobivamo veliko novih idej za spodbujanje branja tudi na naši šoli.

# data[].attributes.body
Dan se je pričel z resnim delom; učenci so zgodbe palač Alcazar s skupnimi močmi po skupinah prevajali iz španščine v angleščino ter nato v slovenski jezik. Na koncu so zgodbe predstavili ostalim skupinam. Učenci so se aktivno lotili dela, medsebojno sodelovali, si pomagali ter preko zgodb spoznavali zgodovino Seville. Preko navedenih aktivnosti so razvijali bralno -napisovalne spretnosti ter doživljali literaturo kot nekaj zabavnega in zanimivega. Po predstavitvah je sledil sprehod po mestu in vodeni ogled palač Alcazar. Učenci so tako lahko povezali zgodbe s podatki, ki jim jih je predstavila vodička ter si predstavljali življenje tistem času ob sprehajanje skozi dvorane ter ogledovanju mavrskih, gotskih in rimskih arhitekturnih mojstrovin.

Ogledali smo si rimske ostanke v Sevilli, ki se nahajajo pod znamenito "gobo", pravijo ji tudi "metropol parasol", ki naj bi veljala za največjo leseno strukturo na svetu.

Pot nas je peljala tudi do trga Plaza de España, ki je nastal leta 1929 za namen ibersko- ameriške razstave, kjer so si učenci privoščili tudi veslanje po znamenitem kanalu trga. Dan smo zaključili utrujeni, a polni vtisov.

# data[].attributes.body
1. in 2. dan mobilnosti (4. in 5. 10.2025)

Z otroki smo se polni pričakovanja podali na pot proti sončni Sevilli. Po daljšem čakanju na letališču je sledil miren let in enkraten pristanek našega pilota. Pričakalo nas je vroče sonce z 31°C ter veseli obrazi družin, ki so komaj čakali,da sprejmejo in gostijo naše otroke. Po prisrčnem pozdravu s španskimi prijatelji so se otroci odpravili vsak s svojo družino novim dogodivščinam naproti.

Drugi dan je bila nedelja, ki so jo otroci preživeli s svojimi gostitelji - nekateri so se zabavali v zabaviščnem parku, jahali konja, se udeležili rojstnodnevne zabave ... skratka spoznavali so njihov način življenja.

# data[].attributes.body
Zabavno! Poučno! Sodelovalno! Medkulturno! Prijetno!

Slika pove več kot besede ...

# data[].attributes.body
Po pestrem vikendu smo se z otroki srečali pred šolo, kamor so jih pripeljali gostiteljske družine. Polni vtisov so veselo pripovedovali o svojih doživetjih.

V šoli nas je pričakala dobrodošlica tako v slovenskem kot v španskem jeziku, ki so jo izdelali španski učenci.

Po nagovoru ravnatelja in ogledu šole pa smo se lotili dela; učenci so v angleškem jeziku predstavili svojo šolo, kraj od koder prihajajo ter glavne značilnosti države. Vsi so se pri tem odlično odrezali. Sledila je predstavitev španskega tradicionalnega plesa flamenco ter delavnica, pri kateri smo se vsi skupaj preizkusili v enostavnejši elementih tega plesa. Pri tem smo se zelo zabavali in nasmejali. S skupnimi močmi tako naših kot njihovih učencev smo iz papirja izdelali tudi "Slovensko in špansko caseto" - tradicionalen šotor na festivalu v Sevilli, ki poteka vsako pomlad. Učenci so med seboj sodelovali, si pomagali, se urili v tujem jeziku ter krepili medsebojne odnose.

V skladu s cilji našega Erasmus+ projekta smo si ogledali šolsko knjižnico in ob pogovoru z učenci dobili nekaj novih idej, ki jih bomo poskušali uporabiti tudi na naši šoli.

# data[].attributes.body
Šolski dan smo začeli z učno uro Komunikacija, učenci pa so stari bili štiri leta. Z učiteljico so spoznavali besede preko slik, nato so vadili in šteli zloge, ena učenka je besedo tudi zapisala. Spoznavali in utrjevali so besedno rimo preko igre bingo. Učenec, ki se neverbalno izraža pa ima pomoč preko aplikacije, naložene na tablico in s tem pokaže oz. "pove", kaj želi.

Obiskali smo tudi mlajše učence, stare tri leta, ter jih opazovali pri igri, kjer so iskali rimo. Ravno tako se dva učenca, ki slabo govorita ali ne govorita, s pomočjo aplikacije, sporazumevata.

Učiteljica, ki opravlja delo specialne pedagoginje-logopedinje, nam je pokazala svojo pisarno, ter različne materiale, s katerimi dela, predvsem z učenci, ki imajo težave na govornem področju.

Zadnjo šolsko uro smo spremljale pouk pri učitelju 5. razreda, kjer so učenci predstavili svoje zgodbe. Namen tega, da napišejo domišljijsko zgodbo ali zgodbo iz resničnega življenja je, da urijo španski jezik, so kreativni, radovedni, ostali učenci "pisca" dobro poslušajo, mu postavijo vprašanja, ter urijo ostale veščine sodelovanja, poslušanja, koncentracije, ...

V vseh učilnicah so kotički, ki so dobro založeni s knjigami, plakati (delo učencev), ogromno je materialov, ki učence spomnijo na njihovo vsakodnevno rutino, ki jo imajo v vseh oddelkih.

# data[].attributes.body
Na šoli so nas zelo toplo sprejeli, za nas so pripravili Flamenco nastop ter kasneje imeli tudi delavnico za nas gostujoče učitelje.

Pouk na šoli v Almeríi poteka v obeh jezikih, španščini in angleščini, učenci so se z nami brez težav sporazumevali angleško. Prav tako so pripravili predstavitev svoje šole in mesta - 5 šestošolk, ki so se je izmenjevale in zelo zgovorno poklepetale z nami ob koncu.

Bile smo prisotne pri uri angleščine, pri kateri so učenci naglas brali zgodbo, ki je bila prepletena z Ljubljano in Almerío.

Na hodnikih smo prav tako videli zelo veliko plakatov, ki so jih učenci izdelovali pri različnih predmetih. Zelo nas je razveselilo okno, na katerem smo našli napisane slovensko/španske besede: integracija, solidarnost, empatija.

V njihovi knjižnici skrbijo za izposojo knjig starejše učenke.

Dobile smo občutek, da so na šoli vsi zelo povezani in se dobro razumejo.